**นาซีเม ซุลตาน** (ตุรกีออตโตมัน: ‎ناظمه سلطان‎) เป็นเจ้าหญิงออตโตมัน พระราชธิดาในสุลต่านอับดิวล์อาซิซ กับฮัยรานีดิล คาดึน

พระประวัติ
----------

นาซีเม ซุลตานประสูติเมื่อวันที่ 14 กุมภาพันธ์ ค.ศ. 1866 ณ พระราชวังโดลมาบาห์เช เป็นพระราชธิดาในสุลต่านอับดิวล์อาซิซ (*Abdülaziz*) กับฮัยรานีดิล คาดึน (*Hayranidil Kadın*) นับเป็นพระราชธิดาลำดับที่สามของพระชนก และเป็นลำดับที่หนึ่งของพระชนนี พระองค์เป็นโสทรเชษฐภคินีของเคาะลีฟะฮ์อับดิวล์เมจิดที่ 2 (*Abdülmecid*)

30 พฤษภาคม ค.ศ. 1876 สุลต่านอับดิวล์อาซิซ พระชนกนาถถูกคณะรัฐมนตรีปลดออกจากตำแหน่ง แล้วสถาปนามูรัดที่ 5 (*V. Murad*) ซึ่งเป็นพระภาติยะขึ้นเป็นสุลต่านแทน วัดถัดมาสุลต่านอับดิวล์อาซิซจึงย้ายไปประทับที่พระราชวังเฟรีเย แต่ฮัยรานีดิลและสาวสรรกำนัลในคนอื่น ๆ ปฏิเสธที่จะออกจากพระราชวังโดลมาบาห์เช จึงถูกจับเพราะกระทำการกระด้างกระเดื่อง ทั้งหมดถูกคุมตัวไปยังพระราชวังเฟรีเย พร้อมถูกริบทรัพย์สินมีค่าไปหมด กระทั่งวันที่ 4 มิถุนายนปีเดียวกัน อดีตสุลต่านอับดิวล์อาซิซเสด็จสวรรคตอย่างมีเงื่อนงำ ขณะที่นาซีเมมีพระชันษา 10 ปี พระองค์ยังคงประทับอยู่ในพระราชวังเฟรีเยร่วมกันพระชนนีและพระอนุชาที่ขณะนั้นมีพระชันษา 8 ปี

เสกสมรส
-------

ในรัชกาลสุลต่านอับดิวล์ฮามิตที่ 2 (*İkinci Abdülhamit*) ได้จัดพระราชพิธีเสกสมรสให้แก่เจ้านายฝ่ายในสามพระองค์คือ นาซีเม ซุลตาน, ซาลีฮา ซุลตาน และเอมีเน ซุลตาน โดยพระองค์เสกสมรสกับอาลี ฮาลิด พาชา บุตรอีบราฮิม เดร์วิช พาชา เมื่อวันที่ 20 เมษายน ค.ศ. 1889 ณ พระราชวังยึลดึซ แต่มิได้ประสูติกาลพระบุตรแม้แต่พระองค์เดียว

นาซีเม ซุลตานและพระภัสดาได้รับพระราชทานวังย่านคูรูเชชเมให้เป็นที่ประทับ ขนานนามว่าวังนาซีเม ซุลตาน ภายในมีการจัดการแสดงดนตรีเกี่ยวกับศาสนา

ทรงลี้ภัย
---------

ครอบครัวของพระองค์ถูกส่งให้ลี้ภัยออกนอกประเทศเมื่อ ค.ศ. 1924 นาซีเมและพระสวามีได้ประทับที่เมืองจูนิเยะฮ์ ประเทศเลบานอน ทั้งสองอาศัยอยู่ในพระตำหนักที่รายล้อมด้วยเรือกสวน ระหว่างที่ลี้ภัยพระองค์มักประทานเครื่องเพชรต่าง ๆ ให้แก่พระภาติยะและภาคิไนยหลายพระองค์

เนสลีชาห์ ซุลตาน พระภาติยะได้กล่าวถึงลักษณะของนาซีเม ซุลตานไว้ว่า มีพระวรองค์แบบบาง แต่มีพระโอษฐ์ใหญ่เช่นพระชนกดูค่อนข้างน่าเกลียด แต่พอดูรวม ๆ ก็งามน่าประทับใจ

สิ้นพระชนม์
-----------

นาซีเม ซุลตานสิ้นพระชนม์เมื่อ ค.ศ. 1947 ที่เมืองจูนิเยะฮ์ ประเทศเลบานอน พระศพถูกฝังไว้มัสยิดสุลต่านเซลิม กรุงดามัสกัส ประเทศซีเรีย และอีกหนึ่งปีต่อมา อาลี ฮาลิด พาชาก็เสียชีวิตลงที่เมืองมักกะฮ์ ประเทศซาอุดีอาระเบีย

อ้างอิง
-------

1. 1 2  Uluçay 2011, p. 225. sfn error: no target: CITEREFUluçay2011 (help)
2. 1 2  Sakaoğlu 2009, p. 645. sfn error: no target: CITEREFSakaoğlu2009 (help)
3. ↑  Zürcher, Erik J. (October 15, 2004). *Turkey: A Modern History, Revised Edition*. I.B.Tauris. p. 73. ISBN 978-1-850-43399-6.
4. ↑  Brookes 2010, p. 40. sfn error: no target: CITEREFBrookes2010 (help)
5. ↑  Davison, Roderic H. (December 8, 2015). *Reform in the Ottoman Empire, 1856-1876*. Princeton University Press. p. 341. ISBN 978-1-400-87876-5.
6. ↑  Brookes 2010, p. 43. sfn error: no target: CITEREFBrookes2010 (help)
7. ↑  Şerofoğlu, Ömer Faruk (2004). *Abdülmecid Efendi, Ottoman prince and painter*. YKY. p. 24. ISBN 978-9-750-80883-8.
8. ↑  Brookes 2010, p. 159. sfn error: no target: CITEREFBrookes2010 (help)
9. 1 2 3  Adra, Jamil (2005). *Genealogy of the Imperial Ottoman Family 2005*. p. 16.
10. ↑  Barillari, Diana (January 1, 1996). *Istanbul 1900: Art-nouveau Architecture and Interiors*. Random House Incorporated. p. 88. ISBN 978-0-847-81989-8.
11. ↑  Fanny Davis (1986). *The Ottoman Lady: A Social History from 1718 to 1918*. Greenwood Publishing Group. p. 158. ISBN 978-0-313-24811-5.
12. 1 2 3  Bardakçı, Murat (2017). *Neslishah: The Last Ottoman Princess*. Oxford University Press. p. 176. ISBN 978-9-774-16837-6.